

**СЛУЖБЕНИ ГЛАСНИК**

**ОПШТИНЕ БАТОЧИНА**

|  |  |
| --- | --- |
| **БАТОЧИНА**  18.9.2025 године | **ГОДИНА 2025.**  БРОЈ 16. |

На основу члана 32. тачка 6), у вези са чланом 20. став 1. тачка 7. Закона о локалној самоуправи („Службени гласник РС“, бр. 129/2007, 83/2014 - др. закон, 101/2016 - др. закон, 47/2018 и 111/2021 - др. закон) и члана 40. тачка 6), у вези са чланом 15. став 1. тачка 7) Статута општине Баточина („Сл. гласник општине Баточина“, бр. 9/19), Скупштина општине Баточина, на седници одржаној дана 18. септембра 2025. године, донела је:

**О Д Л У К У**

**О ПОСЛОВНО – ТЕХНИЧКОЈ САРАДЊИ**

**ОПШТИНЕ БАТОЧИНА И „LIQUI MOLY“ ДОО ИЗ СВИЛАЈНЦА**

**Члан 1.**

**ПРИХВАТА СЕ** пословно - техничка сарадња општине Баточина (у даљем тексту: Општина) и "**LIQUI MOLY**" ДОО из Свилајнца, улица Димитрија Катића број 83. (у даљем тексту: Инвеститор), на изградњи пословног објекта у Бадњевцу, у Индустријској зони „Жировничко поље“, на катастарској парцели бр. 3870 КО Бадњевац, за потребе Инвеститора.

**Члан 2.**

Општина ће као своје учешће у пословно - техничкој сарадњи на изградњи пословног објекта, учинити следеће:

1. ослободити Инвеститора плаћања свих административних такси које се наплаћују у поступку добијања одобрења за извођење радова и издавања употребне дозволе,
2. ослободити Инвеститора плаћања доприноса за уређивање грађевинског земљишта,
3. обезбедити комуналну инфраструктуру за прикључење пословног објекта на водоводну мрежу,
4. суфинансирати изградњу трафо – станице за потребе опремања индустријске зоне,
5. обезбедити адекватан приступ грађевинској парцели,
6. обезбедити преко надлежног Одељења Општинске управе за послове урбанизма и грађевинарства, а након обезбеђивања комплетне документације од стране Инвеститора, у законском року издавање потребних аката.

**Члан 3.**

Инвеститор се обавезује да пословни објекат почне са радом најкасније до краја 2027. године.

Инвеститор се обавезује да у склопу својих пословних погона запосли најмање 40 радника, од којих ће 80% имати пребивалиште на територији општине Баточина.

Проценат из става 2. овог члана може бити нижи у случају да Инвеститор није у могућности да запосли раднике са пребивалиштем на територији општине Баточина.

**Члан 4.**

На основу ове одлуке овлашћује се председник општине Баточина, да закључи Уговор о пословно - техничкој сарадњи са овлашћеним представником Инвеститора, којим ће се детаљније уредити права и обавезе уговорних страна.

**Члан 5.**

Ова одлука ступа на снагу наредног дана од дана објављивања у ,,Службеном гласнику општине Баточина“.

**СКУПШТИНА ОПШТИНЕ БАТОЧИНА**

**Број: 020-743/25-I од 18. септембра 2025. године**

**ПРЕДСЕДНИЦА СКУПШТИНЕ**

**Марија Митрашиновић**

**САДРЖАЈ**

1. Одлука о пословно-техничкој сарадњи општине Баточина и „Liqui moly“ доо из Свилајнца................................................................................................................................................1.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Издавач: Скупштина општине Баточина**

**Уредник: секретарка Душица Станојевић**